KuWoza Friday Silomculi Osedume Ezansi yeAfrica uBekezela Nkomo
UBekezela Nkomo lijaha elizothileyo elazalelwa emangweni weWilonki, duze leGwanda.
GABERONE — Ngemva kokuhlupheka ukuthi aqede izifundo zakhe, njalo ezithola eseGoli esemba igolide ukuthi aziphilise, uBekezela Nkomo, uzithola esengomunye wabaculi abalodumo emazweni ambalwa angezansi kwezwekazi leAfrica. UBekezela wazalelwa eMatshetsheni wakhulela eWilonki, duzane leGwanda. Noma nje engafisi ukuqamba iminyaka yakhe, uthi wazalwa ngabo 1980s njalo wakhula kungelula ngemva kokwehlukana kwabazali bakhe, wondliwa ngugogo. UNkomo wasuka wayafunda koBulawayo, lapho angena eHlathi High School kodwa uthi ngendaba zemali, akasaphutshanga kuhle wasuka wasesiya kwenza izifundo zomculo eMakhosi Arts Theatre ngaphansi kukaConti Mhlanga, yena odume kakhulu ngokubumba amatalente kwezomculo kanye lemidlalo yasestejini leyokulingisa. Kodwa ngenxa yomumo womnotho eZimbabwe ongamanga kahle ngesikhathi eqeda izifundo zakhe eMakhosi ngo2008, uNkomo walandela inengi walubhekisa eGoli, ukuthi laye ayethola okungamphilisa. UNkomo uthi kwathi ngelinye ilanga esemba igolide eGoli, kwafika ingoma, wazibona esebeke phansi ifotsholo eseyicula. Uqhubeke ethi bancindezela idlalade uBekezela ngomnyaka ka 2011, kodwa noma nje yaba lodumo, akuzange kube lula. Uthi wacina ebeka phansi ikatali wayadinga umsebenzi endaweni yokudlela esebenza ngenjo weta. Uthi kwelinye ilanga kwangena ucingo olwaguqula impilo yakhe… Uthi lokhu kwaba yikuguquka kwempilo yakhe wanikezwa imali kanye konke okuswelakalayo ukuthi ancidezele idlalade lakhe, lapho afaka khona ingoma uBekezela. Umculo wakhe, owe Afro Jazz, uthakazelelwa linengi, njalo ukubaculi abahlanu abaphezulu okwamanje kulolu luhlangothi eSouth Africa. Njenge nsizwa esemehlweni abanengi, uBekezela uyawubalekela umbuzo wokuthi kunga usekhona osethethe inhliziyo yakhe. Okwakhethesi kukhanya, sekuvuke inqungqulu kwezomculo ephuma kweleMandebeleni, esanda kutshiya abathandi bomculo wakhe kweleBotswana bekhala ngo ‘Bekezela’, owatshiya inengi likhathele.